**Μια πρώτη κουβέντα για τον πρωτογενή τομέα και την γεωργία**

Η Σάμος είναι ένας ευλογημένος τόπος με μεγάλες αναπτυξιακές δυνατότητες. Η μέχρι στιγμής αδυναμία να ανταποκριθούμε επάξια σε όλο το εύρος αυτών των δυνατοτήτων, θα έπρεπε να μας έχει προβληματίσει ιδιαίτερα. Με αυτό το άρθρο επιδιώκουμε να ξεκινήσουμε μια ευρύτερη συζήτηση για την περίπτωση του πρωτογενούς τομέα.

Ο πρωτογενής τομέας είναι ένα από τα πολύ δυνατά χαρτιά, όχι μόνο της Σάμου αλλά και ολόκληρης της Ελλάδας. Ένα πρώτο ερώτημα είναι με ποιο τρόπο θα μπορούσε να αξιοποιηθεί, αφού ούτε το μέγεθος, ούτε η γεωμορφολογία της Σάμου επιτρέπουν μαζική παραγωγή σε τόσο μεγάλη κλίμακα, ώστε αυτή να γίνεται επαρκώς προσοδοφόρα.

Η απάντηση από την μία θα μπορούσε να βρίσκεται με την σωστή οργάνωση και συνεργασία των μικροπαραγωγών, ώστε όλα τα προϊόντα τους να μπορούν να πουληθούν, να είναι χρήσιμα, και να πλαισιώνουν επάξια τις ανάγκες της τοπικής αγοράς, αλλά και των τοπικών επιχειρήσεων. Να σημειώσουμε δε, ότι αν οι τοπικοί παραγωγοί διοχετεύσουν τα προϊόντα τους στην εγχώρια αγορά, τότε ναι μεν μπορεί να μην παράγουν πολύ φτηνά, λόγω οικονομιών κλίμακας, αλλά τελικά παραμένουν φτηνοί και ανταγωνιστικοί σε σύγκριση με τα εισαγόμενα, διότι μπορούν να μην έχουν τα έξοδα από μεσάζοντες, αλλά και της μεταφοράς.

Η απάντηση όμως, και εδώ είναι το στοίχημα της εποχής μας, μπορεί να βρίσκεται και σε εκείνο το κομμάτι της διεθνούς αγοράς το οποίο επιζητά προϊόντα εξαιρετικής ποιότητας και προδιαγραφών, και είναι διατεθειμένο να πληρώσει ακριβά για να τα έχει. Επομένως, το πλεονέκτημα του τόπου μας έγκειται ακριβώς στη διερεύνηση της δυνατότητας *παραγωγής και προώθησης* προϊόντων, τα οποία θα είναι εξαιρετικής ποιότητας, και στη δυνατότητα δημιουργίας brand names (ονομασία προελεύσεως), με στόχο τo μεσαίο και πιο ακριβό κομμάτι της εγχώριας και διεθνούς αγοράς.

Η διεθνής αγορά είναι αρκετά μεγάλη, ώστε να απορροφήσει με τεράστια άνεση τέτοιας ποιότητας προϊόντα. Όμως, από τη διαπίστωση των δυνατοτήτων ανάπτυξης μέχρι το μετασχηματισμό τους σε αποτελεσματικές και προσοδοφόρες δράσεις, χρειάζεται μεγάλη και οργανωμένη προσπάθεια. Είναι σαφές ότι προκειμένου να κινηθούμε προς ένα τέτοιο στόχο απαιτείται συγκροτημένη και συνεχής ενθάρρυνση και υποστήριξη των παραγωγών, σε συνδυασμό με οργανωμένη και συστηματική ανάπτυξη δομών διεθνούς ανάδειξης και προώθησης των προϊόντων τους και της τοπικότητάς τους.

Σε μια τέτοια προσπάθεια, η δημοτική αρχή μπορεί να παίξει ένα σημαντικό ρόλο αρωγού, όπως εξάλλου προβλέπεται από την νομοθεσία περί Καλλικρατικών δήμων (άρθρο 75, νόμος 3463/2006 και άρθρο 94, νόμος 3852/2010). Ο δήμος έχει κάποιους πόρους, που επειδή δεν είναι απεριόριστοι, πρέπει να κατανέμονται στις διάφορες δράσεις με ισορροπημένο και αποτελεσματικό τρόπο. Δεν αρκεί να διατίθενται κονδύλια μόνο για την προβολή του τουρισμού, όταν οι δυνατότητες ανάπτυξης του πρωτογενούς τομέα θα επέτρεπαν μια αποτελεσματική διαφοροποίηση αλλά και εμπλουτισμό του οικονομικού προϊόντος του νησιού.

Ενδεικτικά αναφέρουμε ότι ο δήμος θα μπορούσε να συμβάλλει:

* στη δημιουργία και συντήρηση βάσης δεδομένων με τους παραγωγούς του νησιού και τα προϊόντα,
* στο συντονισμό ή στην ενθάρρυνση δράσεων προώθησης και διαφήμισης, στην ενθάρρυνση συμμετοχής σε εγχώριες και διεθνείς εκθέσεις με δείγματα προϊόντων του νησιού,
* στη συντονισμένη και συστηματική ενημέρωση και επιμόρφωση των παραγωγών σε θέματα του κλάδου τους (π.χ. ενημέρωση για επικείμενες διεθνείς εκθέσεις, σεμινάρια και διαλέξεις για εναλλακτικές μορφές καλλιέργειας, για νέα είδη καλλιεργειών, για τα εμπορικά στοιχεία και τις διεθνείς τάσεις σε διάφορα προϊόντα, για τη μοναδικότητα κάποιων προϊόντων της Σάμου και του τρόπου αξιοποίησης και προβολής αυτής της μοναδικότητας, για τις ευκαιρίες και δυνατότητες εκμετάλλευσης των αυτοφυών αρωματικών και φαρμακευτικών φυτών)
* Στην καθοδήγηση σε θέματα τυποποίησης και εμπορίας, ειδικά στις γραφειοκρατικές ή οργανωτικές δυσκολίες ή στους κινδύνους που υπάρχουν για όσους θα ήθελαν να επιχειρήσουν ένα διεθνές άνοιγμα.

Τα οφέλη από μια τέτοια προσπάθεια δεν θα είναι μόνο οικονομικά αλλά και κοινωνικά, αφού νέοι άνθρωποι θα έχουν κίνητρο και ενδιαφέρον να εργασθούν, να συνεργασθούν, να καινοτομήσουν και να αναπτυχθούν στον τόπο τους. Κύριο επάγγελμα μπορεί να γίνει πάλι ο πρωτογενής τομέας, όπως ήταν και παλαιότερα. Μην ξεχνάμε ότι η Σάμος έχει τεράστιες δυνατότητες ανάπτυξης που τις έχουμε εγκαταλείψει. Και ότι εγκαταλείπεις, σε εγκαταλείπει και εκείνο.

 Βακράς Στέλιος.